Man skulle være ualmindeligt vaks ved hagelågen, hvis man skulle nå at skaffe sig en billet til spillerpræsentationen af Mikkel Hansen den 22. august. På mindre end to døgn er de i alt 2.000 gratis adgangstegn til præsentationen i Sparekassen Danmark Arena nemlig blevet hentet af ivrige, håndboldglade nordjyske fans. Alle kan se frem til en aften med gratis pølser, øl/sodavand, præsentation af nye spillertrøjer fra Hummel og ikke mindst præsentation af alle spillere og trænere i Aalborg Håndbolds trup – herunder ingen ringere end Mikkel Hansen. – Vi er ganske enkelt blæst bagover af den store interesse for arrangementet. Naturligvis er det ærgerligt, at vi må takke nej til nogle fans, men vi vil også gerne sikre, at alle der kommer ind får en god oplevelse, så derfor har vi valgt at fastholde et loft på 2.000 deltagere, siger direktør i Aalborg Håndbold Jan Larsen og fortsætter: - Til gengæld ligger der et særdeles spændende kampprogram foran os i den nye sæson, hvor der bliver rig mulighed for at opleve holdet i aktion på hjemmebane. Revanchekamp De, som ikke nåede at få billet, kan i stedet følge holdet til årets udgave af Sparekassen Danmark Super Cup, der afvikles dagen efter spillerpræsentationen. Her indledes aftenen med opgøret mellem Odense Håndbold og Team Esbjerg klokken 18:30, mens Aalborg Håndbold og GOG tørner sammen klokken 20:30. Dén kamp er en gentagelse af DM-finalen sidste år, hvor fynboerne løb med guldet.
Samtlige 2000 pladser til spillerpræsentationen af Mikkel Hansen er afsat.